Diari Oficial de la Generalitat Valenciana


Sumari del DOGV 8007, del 24-03-2017 (2017/2507)

RESOLUCIÓ de 23 de març de 2017, de la Direcció General de Política Lingüística i Gestió del Multilingüisme, per la qual es dóna publicitat al Pla de formació del personal examinador de les proves de la Junta Qualificadora de Coneixements de Valencià per a l'any 2017 i s'estableix el procediment que regula l'acreditació del personal examinador.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8007

Data del DOGV
:   24-03-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/2507


Data del document
:   23-03-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * examen

RESOLUCIÓ de 23 de març de 2017, de la Direcció General de Política Lingüística i Gestió del Multilingüisme, per la qual es dóna publicitat al Pla de formació del personal examinador de les proves de la Junta Qualificadora de Coneixements de Valencià per a l'any 2017 i s'estableix el procediment que regula l'acreditació del personal examinador. [2017/2507]  
Les circumstàncies actuals en què s'han de desenvolupar les proves de la JQCV impliquen reglar la formació i l'especialització del personal examinador partint d'objectius concrets com ara conéixer els plantejaments generals del Marc europeu comú de referència per a l'aprenentatge, l'ensenyament i l'avaluació de llengües (MECR) i els nivells de referència; familiaritzar-se amb el contingut i el format de les proves; conéixer els protocols d'administració de les proves escrites i orals, i conéixer els criteris de correcció i d'avaluació de les àrees de cada nivell.  
  
El marc general de sis nivells cobreix adequadament l'espai d'aprenentatge que és pertinent per als aprenents de llengües europees, però demana també actualitzar la formació i l'especialització del personal examinador, que ha de posseir la deguda competència per a examinar d'acord amb els principis i la metodologia del Marc de referència europeu de competència lingüística establit pel Consell d'Europa.  
  
Així, la finalitat del Pla de formació del personal examinador de la JQCV és proporcionar una formació continuada, coordinada i adequada als diferents actors que intervenen en el procés d'avaluació dels aspirants a les proves, amb eines de referència que ajuden a crear un ambient intern que propicie el compromís, la motivació i l'adhesió als codis de bones pràctiques i la responsabilitat en l'aplicació dels estàndards de qualitat, de manera que es convertisquen en valors compartits per part dels membres de la institució.  
  
El Decret 128/2016, de 7 d'octubre, del Consell de la Generalitat Valenciana, pel qual es regula la Junta Qualificadora de Coneixements de Valencià, assenyala, en l'article 1, que la conselleria competent en matèria de política lingüística i gestió del multilingüisme té com a funció registrar, expedir, homologar i validar els certificats oficials administratius de coneixements de valencià, així com organitzar les proves per a obtindre'ls.  
  
El document del Consell d'Europa Marc europeu comú de referència per a les llengües: aprendre, ensenyar, avaluar té per objectiu proporcionar «unes bases comunes per a l'elaboració de programes de llengua, orientacions curriculars, exàmens, llibres de text, etc., a tota Europa», i també descriu «el que han d'aprendre a fer els aprenents de llengua per a utilitzar una llengua per a la comunicació, i els coneixements i habilitats que han d'adquirir per a ser capaços d'actuar de manera efectiva». En el document esmentat s'estableixen uns nivells de domini de la llengua per a ajudar, des d'una perspectiva comuna europea, a mesurar cada etapa de l'aprenentatge d'una llengua.  
  
D'aquesta manera, el document estableix sis nivells de referència de domini lingüístic, que van des de l'aprenentatge inicial fins al domini dels usuaris més competents, i que són denominats A1, A2, B1, B2, C1 i C2.  
  
L'Ordre 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i la validació d'altres títols i certificats, estableix, en l'article 2, que correspon a la direcció general amb competències en matèria de política lingüística i gestió del multilingüisme establir la formació i l'especialització del personal examinador.  
  
L'article 3 de l'ordre esmentada estableix que l'òrgan competent ha de vetlar perquè les proves siguen adequades a la funció social que compleixen, d'acord amb la realitat sociolingüística valenciana, els criteris pedagògics, els avanços de la lingüística, l'evolució del sistema educatiu, la normativa de l'Acadèmia Valenciana de la Llengua, els criteris lingüístics d'aplicació a l'Administració de la Generalitat i els seus ens instrumentals i els criteris d'avaluació que emanen del Marc europeu comú de referència.  
  
El capítol IV regula els requisits, l'acreditació i la formació del personal examinador, i el punt 4 de l'article 14 preveu que es done publicitat al pla de formació del personal examinador aprovat anualment pel Ple de la Junta Qualificadora de Coneixements de Valencià mitjançant una resolució.  
  
En la reunió del Ple de la JQCV del dia 21 de març de 2017 es va adoptar l'acord d'aprovar el Pla de formació del personal examinador de les proves de la JQCV per a l'any 2017 i el procediment que regula l'acreditació del personal examinador.  
  
En virtut de l'acord esmentat i de conformitat amb les competències que té atribuïdes la Direcció General de Política Lingüística i Gestió del Multilingüisme pel Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
Primer  
Donar publicitat al Pla de formació del personal examinador de les proves de la Junta Qualificadora de Coneixements de Valencià per a l'any 2017, i publicar-lo al web de la JQCV.  
http://www.ceice.gva.es/va/web/jqcv  
  
Segon  
Establir el procediment que regula l'acreditació del personal examinador de la JQCV:  
  
1. D'acord amb el que preveu l'Ordre 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i la validació d'altres títols i certificats, les persones que complisquen els requisits recollits en l'article 12 han de realitzar cursos específics per a acreditar-se com a personal examinador.  
  
2. La realització dels cursos permet obtindre l'acreditació com a personal examinador de la JQCV per a totes les convocatòries en què participe.  
3. Per a estar acreditat com a personal examinador cal rebre una formació de huit hores.  
4. S'acreditarà el personal examinador mitjançant un codi que l'identificarà en la base de dades de la Junta Qualificadora de Coneixements de Valencià, segons el punt 2 de l'article 13 de l'Ordre 7/2017. Aquest codi permetrà acreditar la seua tasca com a personal examinador en totes les convocatòries en què participe.  
5. La validesa de l'acreditació anirà lligada a la vigència dels criteris d'avaluació de les proves, sense perjuí que en el futur puga regular-se l'actualització de l'acreditació  
6. El fet d'obtindre l'acreditació no suposa la convocatòria automàtica de tot el personal acreditat, ja que la quantitat de persones convocades estarà determinada per les necessitats de cada convocatòria.  
  
7. Tot això sense perjuí del que puga determinar el Ple de la Junta Qualificadora de Coneixements de Valencià per a cada convocatòria.  
  
  
València, 23 de març de 2017.- El director general de Política Lingüística i Gestió del Multilingüisme: Rubén Trenzano Juan.